**E L Ő T E R J E S Z T É S**

**Szombathely Megyei Jogú Város Közgyűlésének**

**2022. december 8-i rendes ülésére**

**Javaslat a Farkas Károly utcai tornacsarnok működtetésével kapcsolatos döntés meghozatalára**

A Szombathelyi belterület 1006/3 hrsz. alatt felvett, természetben 9700 Szombathely, Farkas Károly utca 81/A. alatti ingatlan tulajdonosa a Magyar Állam, vagyonkezelője a Nemzeti Sportközpontok, (továbbiakban: NSK) az ingatlan üzemeltetője a Szombathelyi Sportiskola és Sportközpont Nonprofit Kft., 100%-os önkormányzati tulajdonban álló gazdasági társaság. A tornacsarnokot a Szombathelyi Sportközpont és Sportiskola Nonprofit Kft. női torna szakosztályának tagjai és a Delfin Sportiskolai Sportegyesület tornászai használják, valamint szabadidős sportfoglalkozások keretén belül körülbelül 100-120 gyermek részére nyújt állandó sportolási lehetőséget.

A Szombathelyi Sportközpont és Sportiskola Nonprofit Kft., mint üzemeltető az energiarák drasztikus emelkedéséig havonta 63.500 Ft üzemeltetési költséget és nagyságrendileg havonta 293.000 Ft közüzemi díjat (gáz: 173.000, - Ft; víz: 40.000, - Ft; villany: 80.000, - Ft) fizetett az NSK részére. A közüzemi költségek mérséklése érdekében a Sportközpont a takarékossági program keretén belül 30 %-kal próbálja csökkenteni a felhasználandó gáz mennyiségét, így a tornacsarnokban a korábbi 21 fok helyett a hőmérséklet 19 fokon került maximalizálásra.

A megnövekedett energiaköltségek következtében – a takarékossági intézkedések ellenére – a közüzemi díjakkal kapcsolatos kiadások összesen havi 1,5 millió Ft összegre történő növekedése várható (gáz: 1.100.000 Ft, víz: 50.000, - Ft, villany: 350.000, - Ft).

A 298/2022. (IX.29.) Kgy. számú határozattal elfogadott Takarékossági Program16. 6. pontja alapján a Farkas Károly utcai tornacsarnokban lévő sportiskolai feladatok elvégzését a Sportközpontnak át kellene tenni más, egyébként is működő ingatlanába.

Jelenleg a Farkas Károly utcai csarnokban utánpótlás képzésre és versenysportra, élsportra egyaránt használható speciálisan kialakított tornaszerek, eszközök vannak felállítva, amelyek a következők:

* 60 2m-es szivacsgödör, 1 méter magas kerettel
* 30 X 4 méteres emelt nekifutó, állványon
* 2 db 12 x 2méteres gumiasztal
* 5 X 3 méteres gumiasztal
* 14 X 14 méteres rugós talajszőnyeg
* 3 db felemás korlát
* 1 nyújtó
* 7 db gerenda tornaszer, alá szőnyegezve

A szerek elhelyezése és sajátos méreteinek kialakítása a tornacsarnok adottságainak megfelelően lett megtervezve és megépítve. Ennek következtében, mivel Szombathely városa nem rendelkezik ehhez hasonló jellegű és méretű ingatlannal, a torna sportág napi tevékenységének áthelyezésére nincsen lehetőség.

Az előbb említett problémák miatt veszélybe került a szombathelyi tornasport működését kizárólagosan biztosító Farkas Károly utcai tornacsarnok üzemeltetésének fenntartása. A csarnok részleges bezárásával valószínűleg elveszítené a szombathelyi tornasport jelenlegi utánpótlás generációját, amely a Szombathelyi Sportközpont és Sportiskola által végzett utánpótlásképzés, valamint a Delfin Sportiskolai Sportegyesület által folytatott élsport megszűnését jelentené.

A szombathelyi sportlétesítmények mindennapos működésének fenntartása érdekében egyeztetésekre került sor Dr. Schmidt Ádám sportért felelős államtitkár úrral, akitől többek között a szombathelyi tornasport működését kizárólagosan biztosító Farkas Károly utcai tornacsarnok folyamatos üzemeltetéséhez szükséges közüzemi költségek állami forrásból történő biztosítását kértem. Államtitkár Úrtól ez irányú megkereséseimre válasz még nem érkezett.

Mindezek mellett a Magyar Torna Szövetség sem tud hozzájárulni a tornacsarnok megemelkedett üzemeltetési költségeinek finanszírozásához.

Átérezve a helyzet súlyosságát a Delfin Sportiskolai Sportegyesület a szombathelyi tornasport fenntartása, valamint a tornacsarnok zavartalan működtetése érdekében 1.800.000, - Ft összeget gyűjtött össze adományozások, felajánlások révén, amely összeget a csarnok megnövekedett energiaköltségeire kívánnak fordítani.

Figyelembe véve a szombathelyi torna élsport több mint húsz éves múltját és kimagasló eredményeit Szombathely Megyei Jogú Város Önkormányzata továbbra is támogatni kívánja a szombathelyi tornasport mindennapos működési feltételeit.

Előzőek alapján javaslom az elfogadott Takarékossági Program módosítását és azt, hogy Szombathely Megyei Jogú Város Önkormányzata 2023. március 31. napjáig biztosítsa a Farkas Károly utcai ingatlan üzemeltetéséhez, működtetéséhez szükséges többlet önkormányzati forrást a Szombathelyi Sportközpont által a Közgyűlés mai ülésére előterjesztett 2022/2023. évi üzleti tervében foglaltaknak megfelelően.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2022. november „ ”**

/: **Dr. Nemény András** :/

**HATÁROZATI JAVASLAT**

**……/2022. (XII.8.) Kgy. számú határozat**

Szombathely Megyei Jogú Város Közgyűlése a 298/2022. (IX.29.) Kgy. számú határozattal elfogadott Takarékossági Program16. 6. pontját akként módosítja, hogy a Farkas Károly utcai tornacsarnokot a Szombathely Sportközpont és Sportiskola Nonprofit Kft. – figyelemmel az előterjesztésben részletezett körülményekre - változatlan feltételekkel 2023. március 31. napjáig üzemelteti.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Kovács Cecília, a Szombathelyi Sportközpont és Sportiskola Nonprofit Kft. ügyvezetője/

**Határidő:** azonnal